Diari Oficial de la Generalitat Valenciana


Sumari del DOGV 4179, del 30-01-2002 (2002/508)

RESOLUCIÓ de 22 de novembre de 2001, de la Direcció General d'Indústria i Energia, per la qual s'autoritza administrativament a Hidrocantábrico Distribución Eléctrica, SA, la construcció del centre de repartiment i transformació per a subministrament elèctric als serveis generals del complex comercial Kinépolis de 630 kVA, situat en la UE 1 del sector 14 a Paterna (València) i s'aprova el projecte d'execució corresponent a l'expedient amb referència ATASCT/2001/9 del Servei Territorial d'Indústria i Energia de València.
---------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   4179

Data del DOGV
:   30-01-2002

Secció del DOGV
:   III. CONVENIS I ACTES - C) AUTORITZACIONS ADMINISTRATIVES

Número del document
:   2002/508


Organisme emissor
:   Conselleria d'Innovació i Competitivitat

Tipus de document
:   Resolució

RESOLUCIÓ de 22 de novembre de 2001, de la Direcció General d'Indústria i Energia, per la qual s'autoritza administrativament a Hidrocantábrico Distribución Eléctrica, SA, la construcció del centre de repartiment i transformació per a subministrament elèctric als serveis generals del complex comercial Kinépolis de 630 kVA, situat en la UE 1 del sector 14 a Paterna (València) i s'aprova el projecte d'execució corresponent a l'expedient amb referència ATASCT/2001/9 del Servei Territorial d'Indústria i Energia de València. [2002/Q508]
  
Vist l'expedient incoat pel Servei Territorial d'Indústria i Energia de València, a instància d'Hidrocantábrico Distribución Eléctrica, SA, relatiu al centre de repartiment i transformació per a subministrament elèctric als serveis generals del complex comercial Kinépolis de 630 kVA situat en la UE 1 del sector 14 a Paterna (València).
  
Atés que la sol·licitud indicada ha seguit al Servei Territorial d'Indústria i Energia de València la tramitació establida en el Decret 2.617/1966, de 20 d'octubre, sobre autorització d'instal·lacions elèctriques, i en la Llei 54/1997, de 27 de novembre, del Sector Elèctric.
  
Atés que l'article 12 del Decret 2.617/1966, de 20 d'octubre, estableix que el titular de l'autorització administrativa per a l'establiment o l'ampliació d'instal·lacions elèctriques en presentarà el projecte d'execució, de conformitat amb el que s'ha disposat en els reglaments tècnics en la matèria.
  
Atesa la disposició transitòria onzena del Reial Decret 1.955/2000, d'1 de desembre, que estableix que els expedients iniciats amb anterioritat a l'entrada en vigor d'aquest es tramitaran fins a la seua resolució, de conformitat amb la normativa anterior.
  
Vist que en el període d'informació pública Iberdrola, SA, hi ha presentat al·legacions on, en síntesi, manifesta:
  
- Que el problema de l'alimentació de les instal·lacions no està resolt, que el centre de repartiment l'escometrà una nova línia des de la subestació transformadora de la seua propietat i l'autorització implica la creació d'unes instal·lacions mancades de connectivitat.
  
- Que no apareix en el projecte presentat cap menció a la distribució en mitjana tensió que ix del centre de transformació.
  
- Que Iberdrola, SA, és el distribuïdor en la zona i que la seua autorització originaria una duplicitat d'instal·lacions, i també una innecessària complexitat en l'operació de la xarxa.
  
Vist l'informe favorable emés per l'òrgan instructor de l'expedient de data 23 d'agost de 2001.
  
Vist que l'article 11 de la Llei 54/1997, de 27 de novembre, del Sector Elèctric, garanteix l'accés de tercers a les xarxes de transport i distribució en les condicions tècniques i econòmiques establides en aquesta llei.
  
Atés que l'accés a les xarxes pot entendre's com el dret al trànsit de l'energia elèctrica per aquestes, és a dir a l'ús de les xarxes, com a fonament del funcionament del sistema i de la liberalització i introducció de competència en el sector, i que no necessàriament aquest dret d'accés ha de ser interpretat com a dret de connexió a les xarxes pels subjectes qualificats.
  
Atés que el punt de connexió a realitzar s'ha previst i reflectit en els corresponents projectes presentats, i per això les instal·lacions es presenten com a aptes per a poder acoblar-se, que l'accés de tercers a les xarxes de transport i distribució en les condicions tècniques i econòmiques està prevista en la Llei 54/1997, en la qual, de forma global, aquestes instal·lacions es liberalitzen a través de la generalització de l'accés de tercers a les xarxes i en la qual la propietat de les xarxes no en garanteix l'ús exclusiu.
  
Aquesta Direcció General d'Indústria i Energia resol:
  
Primer
  
Autoritzar administrativament a Hidrocantábrico Distribución Eléctrica, SA, la construcció del centre de repartiment i transformació per a subministrament elèctric als serveis generals del complex comercial Kinépolis de 630 kVA situat en la UE 1 del sector 14 a Paterna (València).
  
Segon
  
Aprovar el projecte d'execució, sotmetent-lo a les següents condicions:
  
1. Les obres hauran de realitzar-se d'acord amb el projecte presentat.
  
2. El termini de posada en marxa serà de 12 mesos comptats a partir de la notificació de la present resolució.
  
3. El titular donarà compte de l'acabament de les obres al Servei Territorial d'Indústria i Energia de València, a efectes de reconeixement definitiu i extensió de l'acta de posada en marxa.
  
4. L'administració deixarà sense efecte la present resolució en qualsevol moment en què observe l'incompliment de les condicions que s'hi imposen.
  
La present resolució no és definitiva en via administrativa i contra ella podrà interposar-se recurs d'alçada davant el conseller d'Innovació i Competitivitat en el termini d'un mes, comptat des de l'endemà de la seua notificació, d'acord amb el que s'ha establit en l'article 115 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
  
València, 22 de novembre de 2001.- El director general d'Indústria i Energia: José Monzonís Salvia.